Pasiūlymas EUROPOS PARLAMENTO IR TARYBOS DIREKTYVA dėl valstybių narių įstatymų, susijusių su žmonėms vartoti skirtais kazeinais ir kazeinatais, derinimo, kuria panaikinama Tarybos direktyva 83/417/EEB /* COM/2014/0174 final - 2014/0096 (COD) */





AIŠKINAMASIS MEMORANDUMAS 1. PASIŪLYMO APLINKYBĖS Pasiūlymo pagrindas ir tikslai Tarybos direktyvoje 83/417/EEB numatyta suderinti valstybių narių įstatymus, susijusius su tam tikrais žmonėms vartoti skirtais laktoproteinais (kazeinais ir kazeinatais). Siūloma šią direktyvą panaikinti ir pakeisti ją nauju tekstu siekiant 1) Komisijai suteikiamus įgaliojimus derinti su nauju skirstymu, nustatytu Sutartimi dėl Europos Sąjungos veikimo (SESV), 2) atsižvelgti į kitus pastaruoju metu priimtus teisės aktus, ypač susijusius su maisto teise, 3) produktų sudėties reikalavimus derinti su atitinkamu Maisto kodekso (Codex Alimentarius) komisijos priimtu tarptautiniu standartu. 1) Sutartyje dėl Europos Sąjungos veikimo (SESV) Komisijai suteikiami įgaliojimai priimti bendro pobūdžio ne teisėkūros procedūra priimamus aktus, kuriais papildomos arba iš dalies keičiamos neesminės teisėkūros procedūra priimtų aktų nuostatos, kaip nustatyta 290 straipsnyje (deleguotieji aktai), atskiriami nuo Komisijai suteikiamų įgaliojimų priimti įgyvendinimo aktus, kai būtinos vienodos sąlygos, kaip nurodyta 291 straipsnyje (įgyvendinimo aktai). Išnagrinėjus Direktyvos 83/417/EEB nuostatas atsižvelgiant į naująjį deleguotųjų ir įgyvendinimo aktų skirstymą, matyti, kad Komisijai turi būti suteikiami įgaliojimai priimti deleguotuosius aktus, kuriais prireikus būtų iš dalies keičiamos prieduose nustatytos valgomųjų kazeinų ir kazeinatų techninės apibrėžtys ir reikalavimai, kad būtų atsižvelgta į atitinkamų tarptautinių standartų pokyčius ir technikos pažangą. Tokių įgaliojimų suteikimas įtrauktas į šį pasiūlymą. 2) Šiame pasiūlyme atsižvelgiama į tolesnį lygiagrečiųjų teisės aktų, ypač susijusių su maisto teise, tobulinimą. Visų pirma tai susiję su Direktyvos 2000/13/EB[1], Reglamento (EB) Nr. 178/2002[2], Reglamento (EB) Nr. 882/2004[3], Reglamento (EB) Nr. 1332/2008[4] ir Reglamento (EB) Nr. 1333/2008[5] atnaujinimu. 3) Maisto kodekso komisija priėmė valgomojo kazeino produktams skirtą tarptautinį standartą[6]. Jame, be kitų dalykų, nustatyta pagrindinė kazeino produktų sudėtis ir kokybės veiksniai. Kad maisto tvarkymo subjektai turėtų galimybę pasaulio rinkoje konkuruoti vienodomis sąlygomis, šiuo pasiūlymu prieduose nustatyti valgomojo kazeino ir kazeinatų sudėties reikalavimai priderinami prie minėtojo Kodekso standarto reikalavimų. Dėl šio derinimo atsiranda du pakeitimai: didžiausiasis valgomojo kazeino drėgnis nuo 10 % padidinamas iki 12 %, o didžiausiasis valgomojo rūgštinio kazeino pieno riebalų kiekis nuo 2,25 % sumažinamas iki 2 %. Padarius šiuos pakeitimus, pasiūlymu nustatyti sudėties reikalavimai visiškai atitinka tarptautinį standartą. Pasiūlymas finansinio poveikio ES biudžetui neturi. Bendrosios aplinkybės Pagal Sutarties dėl Europos Sąjungos veikimo (SESV) 290 ir 291 straipsnius skiriamos dvi skirtingos Komisijos teisės aktų rūšys: Pagal SESV 290 straipsnį teisės aktų leidėjui suteikiama galimybė įgalioti Komisiją priimti bendro pobūdžio ne teisėkūros procedūra priimamus aktus, kuriais papildomos ar iš dalies keičiamos tam tikros neesminės teisėkūros procedūra priimto akto nuostatos. Tokiu būdu Komisijos priimti teisės aktai Sutartyje vadinami deleguotaisiais aktais (290 straipsnio 3 dalis). Pagal SESV 291 straipsnį valstybėms narėms suteikiama galimybė imtis visų nacionalinės teisės priemonių, būtinų teisiškai privalomiems Sąjungos aktams įgyvendinti. Kai tie teisės aktai turi būti įgyvendinami vienodomis sąlygomis, jais Komisijai suteikiami įgyvendinimo įgaliojimai. Tokiu būdu Komisijos priimti teisės aktai Sutartyje vadinami įgyvendinimo aktais (291 straipsnio 4 dalis). Nuo to laiko, kai 1983 m. buvo priimta pradinė direktyva, priimta daug maisto teisės srities teisės aktų. Į tuos teisės aktus reikia atsižvelgti. Kazeino ir kazeinatų gamybai iš pieno buvo taikoma vidaus subsidijų sistema, kurią Sąjunga valdė iki 2006 m. Nuo tada ši subsidijų sistema nebetaikoma, ji galutinai panaikinta 2013 m. pasiekus politinį susitarimą dėl reformuoto vieno bendro žemės ūkio produktų rinkos organizavimo. Todėl specialiosios nuostatos, kurios skiriasi nuo tarptautinių standartų, nebepateisinamos. Taigi pasiūlymu kazeino produktų sudėties reikalavimai priderinami prie atitinkamo Kodekso standarto. Pasiūlymo srityje galiojančios nuostatos Sutarties dėl Europos Sąjungos veikimo (SESV) 290 ir 291 straipsniai. Direktyva 2000/13/EB, Reglamentas (EB) Nr. 178/2002, Reglamentas (EB) Nr. 882/2004, Reglamentas (EB) Nr. 1332/2008 ir Reglamentas (EB) Nr. 1333/2008. Codex Stan 290-1995. Derėjimas su kitomis Sąjungos politikos sritimis ir tikslais Pasiūlymas dera su naujuoju Komisijai pagal SESV suteikiamų įgaliojimų skirstymu, atitinkamais maisto teisės aktais ir Maisto kodekso tarptautiniu standartu, skirtu kazeino produktams. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultacijos su suinteresuotosiomis šalimis Konsultuotis su suinteresuotosiomis šalimis nereikia, nes pasiūlyme nagrinėjami daugiausia institucijų klausimai ir nekeičiama Direktyvos 83/417/EEB, kuri buvo veiksminga kelis dešimtmečius, esmė. Pasiūlymu taip pat sudaroma galimybė kazeinams ir kazeinatams taikomas taisykles geriau integruoti į platesnę teisinių nuostatų, susijusių su maisto teise, sistemą – tai teikia privalumų siekiant aiškumo ir paprastumo. Taip pat supaprastintos įmonių tarpusavio informacijos teikimo taisyklės. Dėl tolesnio derinimo prie tarptautinio standarto buvo diskutuojama su pramonės atstovais, kurie siūlomus pakeitimus vertina labai palankiai. Tiriamųjų duomenų rinkimas ir naudojimas Dėl tų pačių priežasčių nepriklausomo tyrimo atlikti nereikia. Poveikio vertinimas Dėl tų pačių priežasčių poveikio vertinimo atlikti nereikia. 3. TEISINIAI PASIŪLYMO ASPEKTAI Siūlomų veiksmų santrauka Pasiūlyme 1) nurodoma, kad Komisijai turi būti suteikti įgaliojimai priimti I ir II priedų pakeitimus, ir nustatoma atitinkama šių aktų priėmimo procedūra naujomis teisinėmis aplinkybėmis, kurios susidarė įsigaliojus SESV 290 ir 291 straipsniams, 2) galiojančios nuostatos pritaikomos atsižvelgiant į tolesnį teisės aktų, ypač susijusių su maisto teise, tobulinimą, 3) valgomojo kazeino sudėties reikalavimai prireikus priderinami prie atitinkamo Kodekso standarto. Teisinis pagrindas Sutarties dėl Europos Sąjungos veikimo 114 straipsnis. Subsidiarumo principas Šis pasiūlymas priklauso bendrai ES ir valstybių narių kompetencijai ir atitinka subsidiarumo principą. Proporcingumo principas Pasiūlymas atitinka proporcingumo principą. Pasirinkta priemonė Pradinio teisės akto rūšis (direktyva) nekeičiama. Pasiūlymu siekiama patikslinti Komisijai suteikiamus įgaliojimus naujomis teisinėmis aplinkybėmis, kurios susidarė dėl Lisabonos sutarties. Juo taip pat atsižvelgiama į teisės aktų tobulinimą pastaraisiais metais ir galiojančius atnaujintus tarptautinius standartus. Be to, pasiūlymu atsižvelgiama į tai, kad valstybės narės turi turėti tam tikrą veiksmų laisvę, kad įgyvendindamos direktyvą galėtų atsižvelgti į nacionalines teisines ir administracines sąlygas, ypač dėl galimo nacionalinių priemonių, susijusių su šiame pasiūlyme konkrečiai nesuderintais klausimais, priėmimo. 2014/0096 (COD) Pasiūlymas EUROPOS PARLAMENTO IR TARYBOS DIREKTYVA dėl valstybių narių įstatymų, susijusių su žmonėms vartoti skirtais kazeinais ir kazeinatais, derinimo, kuria panaikinama Tarybos direktyva 83/417/EEB EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 114 straipsnį, atsižvelgdami į Komisijos pasiūlymą, teisėkūros procedūra priimamo akto projektą perdavus nacionaliniams parlamentams, atsižvelgdami į Europos ekonomikos ir socialinių reikalų komiteto nuomonę[7], laikydamiesi įprastos teisėkūros procedūros, kadangi: (1) Tarybos direktyvoje 83/417/EEB[8] numatyta derinti valstybių narių įstatymus, susijusius su tam tikrais žmonėms vartoti skirtais laktoproteinais (kazeinais ir kazeinatais). Nuo to laiko, kai įsigaliojo ta direktyva, įvyko keletas pasikeitimų, į kuriuos reikia atsižvelgti – visų pirma, maisto teisės srityje sukurta išsami teisinė sistema ir priimtas valgomojo kazeino produktams skirtas Maisto kodekso tarptautinis standartas[9]; (2) Direktyva 83/417/EEB Komisijai suteikiami įgaliojimai įgyvendinti kai kurias jos nuostatas. Dėl Lisabonos sutarties įsigaliojimo minėtuosius įgaliojimus reikia suderinti su Sutarties dėl Europos Sąjungos veikimo (toliau – Sutarties) 290 straipsniu; (3) siekiant aiškumo, Direktyva 83/417/EEB turėtų būti panaikinta ir pakeista nauja direktyva; (4) atsižvelgiant į tai, kad Europos Parlamento ir Tarybos reglamente (EB) Nr. 882/2004[10] nustatytos bendrosios, horizontaliosios ir vienodos Sąjungos taisyklės dėl maisto produktų mėginių ėmimo ir analizės, atitinkamos Direktyvos 83/417/EEB nuostatos yra nebereikalingos; (5) atsižvelgiant į tai, kad Europos Parlamento ir Tarybos reglamente (EB) Nr. 178/2002[11] nustatytos bendrosios, horizontaliosios ir vienodos Sąjungos taisyklės dėl maistui ir pašarams taikomų padarinių likvidavimo priemonių priėmimo, atitinkamos Direktyvos 83/417/EEB nuostatos yra nebereikalingos; (6) Europos Parlamento ir Tarybos direktyva 2000/13/EB[12] netaikoma įmonių tarpusavio ryšiams. Kadangi produktai, kuriems taikoma ši direktyva, nėra skirti parduoti galutiniams vartotojams, o įmonės juos parduoda tik kitoms įmonėms, gaminančioms maisto produktus, reikėtų išlaikyti į Direktyvą 83/417/EEB jau įtrauktas konkrečias taisykles, jas pritaikyti prie dabartinės teisinės sistemos ir supaprastinti. Tose taisyklėse numatyta, kokią informaciją reikia teikti apie tuos produktus, viena vertus, kad maisto tvarkymo subjektai turėtų galimybę naudotis informacija, kurios jiems reikia galutiniams produktams ženklinti, pavyzdžiui, informacija apie alergenus, kita vertus, kad tie produktai nebūtų painiojami su panašiais produktais, kurie nėra skirti žmonėms vartoti; (7) Europos Parlamento ir Tarybos reglamente (EB) Nr. 1333/2008[13] pateikta pagalbinių perdirbimo medžiagų, kurios Direktyvoje 83/417/EEB vadinamos technologiniais priedais, apibrėžtis. Todėl šioje direktyvoje vietoj termino „technologiniai priedai“ turėtų būti vartojamas terminas „pagalbinės perdirbimo medžiagos“; (8) kiti Direktyvos 83/417/EEB prieduose vartojami terminai ir nuorodos turėtų būti suderinti atsižvelgiant į tuos, kurie vartojami Reglamente (EB) Nr. 1333/2008 ir Europos Parlamento ir Tarybos reglamente (EB) Nr. 1332/2008[14]; (9) Direktyvos 83/417/EEB I priede nustatytas didžiausiasis valgomojo kazeino drėgnis – 10 % ir didžiausiasis valgomojo rūgštinio kazeino pieno riebalų kiekis – 2,25 %. Atsižvelgiant į tai, kad Maisto kodekso tarptautiniame standarte Nr. 290–1995 nustatytos šių parametrų vertės yra atitinkamai 12 % ir 2 %, atitinkami parametrai turėtų būti nustatyti derinant su tarptautiniu standartu, kad būtų išvengta prekybos iškraipymo; (10) kad prieduose pateikti techniniai duomenys būtų nedelsiant pritaikomi ar atnaujinami atsižvelgiant į atitinkamų tarptautinių standartų pokyčius arba technikos pažangą, Komisijai turėtų būti suteikti įgaliojimai priimti teisės aktus pagal Sutarties 290 straipsnį, susijusius su valgomajam kazeinui ir valgomiesiems kazeinatams taikomais reikalavimais, kurie nustatyti I ir II prieduose; (11) ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais. Atlikdama su deleguotaisiais aktais susijusį parengiamąjį darbą ir rengdama jų tekstus Komisija turėtų užtikrinti, kad atitinkami dokumentai būtų vienu metu, laiku ir tinkamai perduoti Europos Parlamentui ir Tarybai; (12) valstybės narės turėtų turėti tam tikrą veiksmų laisvę priimti nacionalines priemones, susijusias su šioje direktyvoje konkrečiai nesuderintais klausimais, atsižvelgdamos į nacionalines teisines ir administracines sąlygas. Tokiais atvejais valstybės narės apie savo nacionalines priemones turėtų pranešti Komisijai, laikydamosi Europos Parlamento ir Tarybos direktyvoje 98/34/EB[15] nustatytos tvarkos, PRIĖMĖ ŠIĄ DIREKTYVĄ: 1 straipsnis Ši direktyva taikoma žmonėms vartoti skirtiems kazeinams ir kazeinatams ir jų mišiniams. 2 straipsnis Šioje direktyvoje vartojamų terminų apibrėžtys: (a) kazeinai – vandenyje netirpi išplauta ir išdžiovinta pagrindinė pieno baltymų sudedamoji dalis, nusodinimo būdu gaunama iš nugriebto pieno: i) pridėjus į jį rūgšties arba ii) taikant mikrobiologinį rūgštinimą, arba iii) naudojant šliužo fermentą, arba iv) naudojant kitus pieno traukinimo fermentus, ir apdorojama termiškai, kad fosfatazės testas būtų neigiamas, neatmetant galimybės prieš tai panaudoti jonų mainų ir koncentracijos procesus; (b) kazeinatai – produktai, gaunami džiovinant neutralizavimo medžiagomis apdorotus kazeinus ir apdorojami termiškai, kad fosfatazės testas būtų neigiamas; (c) nugriebtas pienas – pienas, į kurį nieko nepridėta, tik sumažintas jo riebumas; (d) valgomasis rūgštinis kazeinas – žmonėms vartoti skirtas kazeinas, gaunamas nusodinimo būdu, naudojant pagalbines perdirbimo medžiagas ir bakterijų kultūras, išvardytas I priedo I skirsnio d punkte, ir atitinkantis to priedo I skirsnyje nustatytus reikalavimus; (e) valgomasis fermentinis kazeinas – žmonėms vartoti skirtas kazeinas, gaunamas nusodinimo būdu, naudojant pagalbines perdirbimo medžiagas ir bakterijų kultūras, išvardytas I priedo II skirsnio d punkte, ir atitinkantis to priedo II skirsnyje nustatytus reikalavimus; (f) valgomieji kazeinatai – kazeinatai, gaunami iš valgomųjų kazeinų, naudojant maistui tinkamos kokybės neutralizavimo medžiagas, išvardytas II priedo d punkte, ir atitinkantys tame priede nustatytus reikalavimus. 3 straipsnis Valstybės narės imasi visų būtinų priemonių užtikrinti, kad: (a) 2 straipsnyje apibrėžtais produktais būtų prekiaujama tik tada, jeigu jie atitinka taisykles ir reikalavimus, nustatytus šioje direktyvoje ir jos I bei II prieduose, ir (b) prieduose nustatytų reikalavimų neatitinkantys produktai nebūtų naudojami maisto produktams gaminti ir būtų pavadinami ir ženklinami taip, kad pirkėjas nebūtų suklaidintas dėl jų rūšies, kokybės ar paskirties. 4 straipsnis 2 straipsnio d, e ir f punktuose nurodytais pavadinimais vadinami tik nustatyti produktai ir šie pavadinimai vartojami komerciniais tikslais tik tiems produktams pavadinti. 5 straipsnis 1. Ant 2 straipsnyje apibrėžtų produktų pakuočių, taros arba etiketėse aiškiais, įskaitomais ir neištrinamais spaudmenimis pateikiami šie privalomi duomenys: (a) produkto pavadinimas, numatytas 4 straipsnyje, nurodant kazeinatų katijoną ar katijonus; (b) jei produktai parduodami kaip mišiniai, i) žodžiai „mišinys, kurio sudėtyje yra…“ išvardijant mišinį sudarančių skirtingų produktų pavadinimus masės dalies mažėjimo tvarka, ii) kazeinato arba kazeinatų katijonas ar katijonai, iii) baltymų kiekis, jei mišiniuose yra kazeinatų; (c) grynasis kiekis kilogramais arba gramais; (d) subjekto, kurio pavadinimu ar įmonės pavadinimu prekiaujama maisto produktu, arba, jei jis nėra įsisteigęs Sąjungoje, importuotojo į Sąjungos rinką pavadinimas arba įmonės pavadinimas ir adresas; (e) kilmės šalies pavadinimas, jei produktai importuojami iš trečiųjų šalių; (f) partijos atpažinties duomenys arba pagaminimo data. 2. Valstybės narės draudžia savo teritorijoje prekiauti 2 straipsnio d, e ir f punktuose nustatytais produktais, jei 1 dalyje nurodyti duomenys nepateikiami valstybės narės, kurioje prekiaujama tais produktais, pirkėjams suprantama kalba, išskyrus atvejus, kai tokia informacija suteikiama kitais būdais; šia nuostata nedraudžiama tuos duomenis pateikti keliomis kalbomis. 3. 1 dalies b punkto iii papunktyje ir 1 dalies c, d ir e punktuose nurodytus duomenis reikia pateikti tik lydraštyje. 6 straipsnis 1. Valstybės narės gali priimti nacionalines priemones, susijusias su šioje direktyvoje konkrečiai nesuderintais klausimais, jeigu jomis nedraudžiamas laisvas šios direktyvos reikalavimus atitinkančių prekių judėjimas, jam nesudaromos kliūtys arba jis nėra ribojamas. 2. Valstybės narės nedelsdamos praneša Komisijai apie visas tokias nacionalines priemones laikydamosi Direktyvoje 98/34/EB nustatytos tvarkos. 7 straipsnis Komisijai suteikiami įgaliojimai pagal 8 straipsnį priimti deleguotuosius aktus dėl I ir II priedo pakeitimų, kuriais atsižvelgiama į atitinkamų tarptautinių standartų pokyčius ir technikos pažangą. 8 straipsnis 1. Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis. 2. 7 straipsnyje nurodyti įgaliojimai priimti deleguotuosius aktus Komisijai suteikiami neribotam laikotarpiui nuo (...). (Leidinių biuras turi įrašyti šio teisės akto įsigaliojimo datą.) 3. Europos Parlamentas arba Taryba gali bet kada atšaukti 7 straipsnyje nurodytus deleguotuosius įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis neturi poveikio jau galiojančių deleguotųjų aktų teisėtumui. 4. Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai. 5. Pagal 7 straipsnį priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui tiek Europos Parlamentas, tiek Taryba praneša Komisijai, kad neprieštaraus. Europos Parlamento arba Tarybos iniciatyva šis laikotarpis pratęsiamas dviem mėnesiais. 9 straipsnis 1. Valstybės narės užtikrina, kad įsigaliotų įstatymai ir kiti teisės aktai, būtini, kad šios direktyvos būtų laikomasi ne vėliau kaip nuo 2015 m. kovo 31 d. Jos nedelsdamos pateikia Komisijai tų teisės aktų nuostatų tekstą. Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus. 10 straipsnis Direktyva 83/417/EEB panaikinama. Nuorodos į panaikintą direktyvą laikomos nuorodomis į šią direktyvą ir aiškinamos pagal III priede pateiktą atitikmenų lentelę. 11 straipsnis Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje. 12 straipsnis Ši direktyva skirta valstybėms narėms. Priimta Briuselyje Europos Parlamento vardu Tarybos vardu Pirmininkas Pirmininkas [1] 2000 m. kovo 20 d. Europos Parlamento ir Tarybos direktyva 2000/13/EB dėl valstybių narių įstatymų, reglamentuojančių maisto produktų ženklinimą, pateikimą ir reklamavimą, derinimo. [2] 2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras. [3] 2004 m. balandžio 29 d. Europos Parlamento ir Tarybos Reglamentas (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių. [4] 2008 m. gruodžio 16 d. Europos Parlamento ir Tarybos reglamentas (EB) Nr. 1332/2008 dėl maisto fermentų ir iš dalies keičiantis Tarybos direktyvą 83/417/EEB, Tarybos reglamentą (EB) Nr. 1493/1999, Direktyvą 2000/13/EB, Tarybos direktyvą 2001/112/EB ir Reglamentą (EB) Nr. 258/97. [5] 2008 m. gruodžio 16 d. Europos Parlamento ir Tarybos reglamentas (EB) Nr. 1333/2008 dėl maisto priedų. [6] Codex Stan 290-1995. [7] OL C , , p. . [8] 1983 m. liepos 25 d. Tarybos direktyva 83/417/EEB dėl valstybių narių įstatymų, susijusių su tam tikrais žmonėms vartoti skirtais laktoproteinais (kazeinais ir kazeinatais) suderinimo (OL L 237, 1983 8 26, p. 25). [9] Standartas Nr. 290-1995, http://www.codexalimentarius.org/standards/en/. [10] 2004 m. balandžio 29 d. Europos Parlamento ir Tarybos reglamentas (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (OL L 165, 2004 4 30, p. 1). [11] 2002 m. sausio 28 d. Europos Parlamento ir Tarybos reglamentas (EB) Nr. 178/2002, nustatantis maistui skirtų teisės aktų bendruosius principus ir reikalavimus, įsteigiantis Europos maisto saugos tarnybą ir nustatantis su maisto saugos klausimais susijusias procedūras (OL L 31, 2002 2 1., p. 1). [12] 2000 m. kovo 20 d. Europos Parlamento ir Tarybos direktyva 2000/13/EB dėl valstybių narių įstatymų, reglamentuojančių maisto produktų ženklinimą, pateikimą ir reklamavimą, derinimo (OL L 109, 2000 5 6, p. 29). [13] 2008 m. gruodžio 16 d. Europos Parlamento ir Tarybos reglamentas (EB) Nr. 1333/2008 dėl maisto priedų (OL L 354, 2008 12 31, p. 16). [14] 2008 m. gruodžio 16 d. Europos Parlamento ir Tarybos reglamentas (EB) Nr. 1332/2008 dėl maisto fermentų ir iš dalies keičiantis Tarybos direktyvą 83/417/EEB, Tarybos reglamentą (EB) Nr. 1493/1999, Direktyvą 2000/13/EB, Tarybos direktyvą 2001/112/EB ir Reglamentą (EB) Nr. 258/97 (OL L 354, 2008 12 31, p. 7). [15] 1998 m. birželio 22 d. Europos Parlamento ir Tarybos direktyva 98/34/EB, nustatanti informacijos apie techninius standartus ir reglamentus teikimo tvarką (OL L 204, 1998 7 21, p. 37). I PRIEDAS VALGOMIEJI KAZEINAI I. VALGOMAJAM RŪGŠTINIAM KAZEINUI TAIKOMI REIKALAVIMAI (a) Esminiai sudėties kriterijai 1. Didžiausiasis drėgnis 12,0 % masės 2. Mažiausiasis pieno baltymų kiekis, apskaičiuotas pagal sausąją medžiagą, 90 % masės kai mažiausiasis kazeino kiekis juose sudaro 95 % masės 3. Didžiausiasis pieno riebalų kiekis, apskaičiuotas pagal sausąją medžiagą 2,0 % masės 4. Didžiausiasis titruojamasis rūgštingumas, išreikštas dešimtosios normos natrio hidroksido tirpalo mililitrais vienam gramui 0,27 5. Didžiausiasis pelenų kiekis (įskaitant P2O5) 2,5 % masės 6. Didžiausiasis bevandenės laktozės kiekis 1 % masės 7. Didžiausiasis nuosėdų kiekis (suskrudusios dalelės) 22,5 mg/25 g (b) Teršalai Didžiausiasis švino kiekis 1 mg/kg (c) Priemaišos Pašalinių medžiagų (medžio ar metalo dalelių, plaukų ar vabzdžių nuotrupų) neturi būti 25 gramuose (d) Pagalbinės perdirbimo medžiagos ir bakterijų kultūros i) — Pieno rūgštis — Druskos rūgštis — Sieros rūgštis — Citrinų rūgštis — Acto rūgštis — Ortofosfato rūgštis ii) — Išrūgos — Pieno rūgšties bakterijų kultūros (e) Juslinės savybės 1. Kvapas Neturi būti pašalinio kvapo. 2. Išvaizda Spalva – nuo baltos iki kreminės baltos; produkte neturi būti gumulėlių, kurie lengvai paspausti nesubyrėtų. II. VALGOMAJAM FERMETINIAM KAZEINUI TAIKOMI REIKALAVIMAI (a) Esminiai sudėties kriterijai 1. Didžiausiasis drėgnis 12,0 % masės 2. Mažiausiasis pieno baltymų kiekis, apskaičiuotas pagal sausąją medžiagą, 84 % masės kai mažiausiasis kazeino kiekis juose sudaro 95 % masės 3. Didžiausiasis pieno riebalų kiekis apskaičiuotas pagal sausąją medžiagą 2 % masės 4. Mažiausiasis pelenų kiekis (įskaitant P2O5) 7,50 % masės 5. Didžiausiasis bevandenės laktozės kiekis 1 % masės 6. Didžiausiasis nuosėdų kiekis (suskrudusios dalelės) 22,5 mg/25 g (b) Teršalai Didžiausiasis švino kiekis 1 mg/kg (c) Priemaišos Pašalinių medžiagų (medžio ar metalo dalelių, plaukų ar vabzdžių nuotrupų) neturi būti 25 gramuose (d) Pagalbinės perdirbimo medžiagos — Šliužo fermentai, atitinkantys Reglamento (EB) Nr. 1332/2008 reikalavimus — Kiti pieno traukinimo fermentai, atitinkantys Reglamento (EB) Nr. 1332/2008 reikalavimus (e) Juslinės savybės 1. Kvapas Neturi būti pašalinio kvapo. 2. Išvaizda Spalva – nuo baltos iki kreminės baltos; produkte neturi būti gumulėlių, kurie lengvai paspausti nesubyrėtų. II PRIEDAS VALGOMIEJI KAZEINATAI VALGOMIESIEMS KAZEINATAMS TAIKOMI REIKALAVIMAI (a) Esminiai sudėties kriterijai 1. Didžiausiasis drėgnis 8 % masės 2. Mažiausiasis pieno baltymo kazeino kiekis, apskaičiuotas pagal sausąją medžiagą 88 % masės 3. Didžiausiasis pieno riebalų kiekis, apskaičiuotas pagal sausąją medžiagą 2,0 % masės 4. Didžiausiasis bevandenės laktozės kiekis 1,0 % masės 5. pH vertė 6,0–8,0 6. Didžiausiasis nuosėdų kiekis (suskrudusios dalelės) 22,5 mg/25 g (b) Teršalai Didžiausiasis švino kiekis 1 mg/kg (c) Priemaišos Pašalinių medžiagų (medžio ar metalo dalelių, plaukų ar vabzdžių nuotrupų) neturi būti 25 gramuose (d) Pagalbinės perdirbimo medžiagos (Laisvai pasirenkamos neutralizavimo ir buferinės medžiagos) Natrio hidroksidai Kalio karbonatai Kalcio Amonio fosfatai Magnio citratai (e) Savybės 1. Kvapas Nežymus pašalinis prieskonis ir kvapas. 2. Išvaizda Spalva – nuo baltos iki kreminės baltos; produkte neturi būti gumulėlių, kurie lengvai paspausti nesubyrėtų. 3. Tirpumas Beveik visiškai tirpūs distiliuotame vandenyje, išskyrus kalcio kazeinatą. III PRIEDAS Atitikmenų lentelė Tarybos direktyva Nr. 83/417/EEB || Ši direktyva 1 straipsnis || 1 ir 2 straipsniai 2 straipsnis || 3 straipsnis 3 straipsnis || 4 straipsnis 4 straipsnio 1 dalis || 5 straipsnio 1 dalis 4 straipsnio 2 dalies pirma pastraipa || 5 straipsnio 2 dalis 4 straipsnio 2 dalies antra pastraipa || 5 straipsnio 3 dalis 5 straipsnis || 2 straipsnio a ir b punktai – || 6 straipsnio 1 dalis 6 straipsnio 1 dalis || 6 straipsnio 2 dalis 6 straipsnio 2 dalis || 6 straipsnio 3 dalis 7 straipsnis || – 8 straipsnis || – 9 straipsnis || – 10 straipsnis || – 11 straipsnis || – – || 7 straipsnis – || 8 straipsnis 12 straipsnis || 9 straipsnis – || 10 straipsnis – || 11 straipsnis 13 straipsnis || 12 straipsnis I priedo I skirsnis || 2 straipsnio d ir e punktai I priedo II skirsnis || I priedo I skirsnis I priedo III skirsnis || I priedo II skirsnis II priedo I skirsnis || 2 straipsnio f punktas II priedo II skirsnis || II priedas – || III priedas